b'\n_START_ARTICLE_\nPaloj\xc3\xa4rvi (Joensuu)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 820 hehtaaria eli 8,2 neli\xc3\xb6kilometri\xc3\xa4. Se on 8,2 kilometri\xc3\xa4 pitk\xc3\xa4 ja 3,2 kilometri\xc3\xa4 leve\xc3\xa4. J\xc3\xa4rvell\xc3\xa4 on melko laaja j\xc3\xa4rvenselk\xc3\xa4, mutta l\xc3\xa4nsip\xc3\xa4\xc3\xa4ss\xc3\xa4 sijaitsee kaksi kilometri\xc3\xa4 pitk\xc3\xa4 Yl\xc3\xa4kanava niminen lahti._NEWLINE_J\xc3\xa4rvess\xc3\xa4 on laskettu olevan 91 saarta. Niiden yhteispinta-ala on 33 hehtaaria, mik\xc3\xa4 on noin 3,9\xc2\xa0% j\xc3\xa4rven kokonaispinta-alasta. Saarista seitsem\xc3\xa4n on yli hehtaarin suuruisia, 32 yli aarin ja loput 52 ovat alle aarin kokoisia. Suurimpia karttaan nimettyj\xc3\xa4 saaria l\xc3\xa4nnest\xc3\xa4 lukien ovat vain Suurisaari ja Koivusaari._NEWLINE_J\xc3\xa4rvi on luodattu ja siit\xc3\xa4 on julkaistu syvyyskartat. Sen tilavuus on 57 miljoonaa kuutiometri\xc3\xa4 eli 0,057 kuutiokilometri\xc3\xa4. J\xc3\xa4rven keskisyvyys on 7,0 metri\xc3\xa4 ja suurin syvyys on 25,9 metri\xc3\xa4. Syvin kohta sijaitsee Yl\xc3\xa4kanavan edustalla noin 800 metrin p\xc3\xa4\xc3\xa4ss\xc3\xa4 lahdensuusta._NEWLINE_J\xc3\xa4rven rantaviivan pituus on 51 kilometri\xc3\xa4, josta saarten rantaviivan yhteispituus on 16 kilometri\xc3\xa4. Rannat ovat mets\xc3\xa4maata, joka voi paikoitellen olla soistunutta. Asutus on haja-asutusta, mutta sekin on hyvin harvaa. Rannoille on rakennettu noin 20 vapaa-ajan asuntoa. Niille johtaa tiet Enosta alkavalta seututielt\xc3\xa4 514, josta haarautuu Kuisman ja Luhtapohjan kohdalla pohjoiseen useita teit\xc3\xa4. Niist\xc3\xa4 seututie 513 kiert\xc3\xa4\xc3\xa4 j\xc3\xa4rven l\xc3\xa4nsipuolelta ohi j\xc3\xa4rven pohjoispuolelle.\n_START_SECTION_\nPatoj\xc3\xa4rjestelyt ja vedenpinnan s\xc3\xa4\xc3\xa4nn\xc3\xb6stely\n_START_PARAGRAPH_\nPamilon voimalaitos rakennettiin Paloj\xc3\xa4rven l\xc3\xa4nsip\xc3\xa4\xc3\xa4ss\xc3\xa4 Palovaaraan, jonne voimalan alta kaivettiin Paloj\xc3\xa4rvest\xc3\xa4 J\xc3\xa4sykseen kallioon purkuvedelle tunneli. Yl\xc3\xa4kanava muodostui 1,5 kilometrin pituisen patovallin pohjoispuolelle. J\xc3\xa4\xc3\xa4luukunlahden vanha luusua tukittiin 250 metri\xc3\xa4 pitk\xc3\xa4ll\xc3\xa4 padolla ja sen sivustaa tuettiin 350 metri\xc3\xa4 pitk\xc3\xa4ll\xc3\xa4 padolla. My\xc3\xb6s Vihilahdessa on lyhyt pato. Muualla Paloj\xc3\xa4rve\xc3\xa4 vesi on saannut nousta vapaasti. J\xc3\xa4rveen tulee edelleen Lehmijoki ja muutkin ojat, mutta varsinainen vesit\xc3\xa4ydennyt Pamilon k\xc3\xa4ytt\xc3\xa4m\xc3\xa4st\xc3\xa4 vedest\xc3\xa4 saadaan Hein\xc3\xa4sel\xc3\xa4lt\xc3\xa4 (572 hehtaaria) Kallion kanavaa my\xc3\xb6ten. Se on 900 metri\xc3\xa4 pitk\xc3\xa4 ja vaihtelevasti 20\xe2\x80\x9350 metri\xc3\xa4 leve\xc3\xa4. Kanavan takia Hein\xc3\xa4selk\xc3\xa4 ja Paloj\xc3\xa4rven vedenpinnat ovat l\xc3\xa4hes yht\xc3\xa4 korkealla. J\xc3\xa4rven vedenpinnan korkeus on 143,2 metri\xc3\xa4 mpy. J\xc3\xa4rvi on s\xc3\xa4\xc3\xa4nn\xc3\xb6stely siten, ett\xc3\xa4 vedenpinnan korkeudeksi on m\xc3\xa4\xc3\xa4r\xc3\xa4tty raja-arvot 142,15 metri\xc3\xa4 ja 144,2 metri\xc3\xa4 mpy.\n_START_SECTION_\nHistoriaa\n_START_PARAGRAPH_\nEnnen Pamilon voimalaitoksen rakentamista vuonna 1955, oli Paloj\xc3\xa4rvi lyhyempi ja kapeampi j\xc3\xa4rvi. Sen it\xc3\xa4p\xc3\xa4\xc3\xa4 alkoi Koivusaaren kohdalla ja Suurisaari oli kooltaan kaksinkertainen. Suursaaren l\xc3\xa4nsipuolella olevat Vihiniemi ja Ahmonniemi olivat nykyist\xc3\xa4 pitemm\xc3\xa4t ja niiden v\xc3\xa4liin j\xc3\xa4i noin 200 metri\xc3\xa4 leve\xc3\xa4 salmi. Vanhojen karttojen mukaan veden alle hukkui 12 saarta, mutta toisaalta niit\xc3\xa4 syntyi l\xc3\xa4hes 90 uutta. Nousevan veden alle j\xc3\xa4iv\xc3\xa4t Yl\xc3\xa4kanavassa Haapalampi ja etel\xc3\xa4rannan Simananlahdella toinen j\xc3\xa4rvi.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Vuoksen vesist\xc3\xb6ss\xc3\xa4 (vesist\xc3\xb6aluetunnus 04) Koitajoen valuma-alueen (04.9) Ala-Koitajoen\xe2\x80\x93J\xc3\xa4sysj\xc3\xa4rven alueella (04.91), jonka Pamilon\xe2\x80\x93Paloj\xc3\xa4rven alueeseen (04.912) j\xc3\xa4rvi kuuluu._NEWLINE_Valuma-alue saa p\xc3\xa4\xc3\xa4osan vedest\xc3\xa4\xc3\xa4n Kallion kanavaa pitkin, jonka kautta suurin osa Koitajoen vedest\xc3\xa4 virtaa. Pamilon\xe2\x80\x93Paloj\xc3\xa4rven alueella on 29 yli hehtaarin kokoista j\xc3\xa4rve\xc3\xa4 tai lampea, joista kuusi laskevat suoraan tai v\xc3\xa4lillisesti j\xc3\xa4rveen. Niist\xc3\xa4 huomattavimpia ovat Tokraj\xc3\xa4rvi (210 ha), joka laskee Lehmijokea my\xc3\xb6ten j\xc3\xa4rven it\xc3\xa4p\xc3\xa4\xc3\xa4h\xc3\xa4n. Huuronpuro laskee Huuronlahteen, ja sen kautta laskevat Koirilampi (8 ha) ja Pahakala (4 ha). Kallion kanavaan laskee viel\xc3\xa4 Hoikanlampi (1 ha) ja j\xc3\xa4rven koillisrantaan Rajalampi.'